text: Skraldespands-mystik opklaret
  17 september 2013 kl. 10.22
  Sydøstjyllands Politi har opklaret skraldespandsmysteriet i Vejle. Hvide tegn på flere hundrede skraldespande var ikke et hemmeligt signal til indbrudstyve, men et kvalitetsstempel fra producenten af skraldespandene.
  Vejle Kommune oplyser, at en engelsk underleverandør til nogle af skraldespandene har oplyst, at virksomheden anvender hvide kridt eller tusch markeringer som angivelse af gennemført kvalitetskontrol i produktionen.
  Skraldespande på kommunens depot har også hvide markeringer.
  Både kommunen og politiet har fået flere hundrede henvendelser fra bekymrede borgere. De frygtede, at indbrudstyve ved hjælp af tegnene sendte signaler til hinanden om indbrudsegnede boliger.
  Mærkerne gav anledning til mange teorier. For eksempel troede beboerne på en villavej, at en skraldespand ikke var mærket, fordi familien i huset havde hund; underforstået at indbrudstyve skulle springe netop det hus over.
  Producenten af skraldespandene har flere underleverandører, men kun en af dem mærkede spandene ved kvalitetskontrollen.
  